Anders Fogh Rasmussen (V), 2004-03-17:
Den forfærdelige terroraktion i Madrid minder os desværre endnu en gang om behovet for at forstærke indsatsen for at bekæmpe terrorisme og for at forebygge terrorisme.
Der er fire punkter, jeg godt vil tage fat på i dag.
Det ene er behovet for at styrke beredskabet herhjemme.
Det andet
er behovet for et forstærket internationalt samarbejde om bekæmpelse af terrorisme.
Det tredje er behovet for internationale militære operationer for at bekæmpe internationale terrornetværk.
Jeg vil godt indledningsvis understrege, at regeringen følger terrortruslen mod Danmark nøje, og at de danske efterretningstjenester er i løbende og tæt kontakt med deres udenlandske samarbejdspartnere.
Beredskabet i Danmark er i forvejen forhøjet i lyset af terrorangrebene på USA den 11. september 2001, og vi vurderer løbende, om det er nødvendigt med yderligere tiltag.
Der er afsat flere midler til efterretningstjenesterne,
ligesom der er iværksat en række yderligere initiativer for at styrke beredskabet i Danmark og i EU.
I Danmark har vi bl.a. oprettet Center for Biologisk Beredskab.
Regeringen har endvidere taget skridt til at styrke
beredskabet herhjemme ved at samle det militære og det civile beredskab under Forsvarsministeriet, ligesom der er indledt et samarbejde om bedre kommunikationsmidler mellem de centrale myndigheder og de operative aktører på redningsområdet.
Det forfærdende terrorangreb i Madrid understreger vigtigheden af, at kampen mod terror bliver fortsat usvækket i FN, i NATO og bestemt ikke mindst for vores vedkommende i EU.
Her vil jeg især fremhæve bestræbelserne for at øge kontrollen med pengeoverførsler og hvidvaskning af penge, det styrkede politisamarbejde og efterretningssamarbejde samt den styrkede indsats på beredskabsområdet.
Regeringen lægger ikke mindst vægt på, at EU-landene styrker samarbejdet om at bekæmpe terror.
Det er naturligt og nødvendigt i lyset af tragedien i Madrid.
Vi må forholde os til, at alt tyder på, at den islamiske terror for alvor er kommet til Europa.
Det er også vigtigt, at vi holder fast i de internationale operationer i Afghanistan og Irak.
Indsatsen i Afghanistan er rettet direkte mod Al-Qaeda, men indsatsen handler også om at opbygge et stabilt afghansk samfund baseret på demokratiske værdier, religiøs tolerance, respekt for menneskerettigheder, så landet ikke på ny bliver et tilflugtssted og en base for terrorister.
Også i Irak er hovedopgaven at opbygge et stabilt samfund baseret på demokrati, på frihed og menneskerettigheder, at modarbejde terroristernes ønske om at skabe kaos.
Derfor kan jeg også godt sige, at regeringen ingen planer har om at trække de danske soldater hjem fra Irak.
Det ville være en sejr for terroristerne, og det ville være et skæbnesvangert signal om, at terrorisme betaler sig.
Endelig vil jeg også godt understrege, at for at komme terrorismen til livs må vi fjerne de grundlæggende årsager.
Det er i sagens natur en mere langsigtet opgave.
Jeg tror, at i den forbindelse er demokratisering af den arabiske verden noget helt centralt.
med de arabiske lande om udvikling af demokrati og med mere respekt for menneskerettigheder, om sikring af kvinders rettigheder i samfundet og deres deltagelse i det offentlige liv og på arbejdsmarkedet, om udvikling af bedre uddannelsessystemer, udvikling af bedre sociale systemer, altså en bred indsats for at skabe samfund med større politisk og social stabilitet
Regeringen har i den forbindelse taget en række initiativer, vi har også gjort det i samarbejde med de andre nordiske og baltiske EU-lande.
Vi presser på, for at EU skal forstærke sit partnerskab med de arabiske lande på dette område,
og vi håber i øvrigt også, at det kan indgå i et samarbejde med USA, således at der mellem betydende kræfter i den vestlige verden og de arabiske lande kan komme en forstærket dialog om en sådan udvikling af demokrati og sikring af menneskerettigheder som middel til at forebygge terrorisme på længere sigt.
Så regeringen følger udviklingen i trusselsbilledet nøje, beredskabet i Danmark er styrket, vi vil ikke tøve med at tage yderligere skridt, hvis det er fornødent, og vi er rede til at styrke det internationale samarbejde om terrorbekæmpelse i EU, i FN og i NATO.
Forhandling